சின்னகுத்தூசி

சின்னக் குத்தூசி (Chinna Kuthoosi) இந்தியாவின் தமிழ்நாட்டைச் சேர்ந்த ஓர் எழுத்தாளராவார். இதழாளர், அரசியல் விமர்சகர், திராவிட இயக்க ஆதரவாளர் என பன்முகங்களுடன் தமிழகத்தில் இயங்கினார். 1934 ஆம் ஆண்டு சூன் மாதம் 15 ஆம் தேதியன்று திருவாரூரில் இராமநாதன் - கமலா இணையருக்கு ஒரே மகனாகப் பிறந்தார். இவரது இயற்பெயர் இரா. தியாகராசன் என்பதாகும். எழுத்தாளர் குத்தூசி குருசாமி மீது கொண்ட ஈர்ப்பால் பின்னாளில் எழுத வந்த இரா. தியாகராசனும் அவரைப்போலவே எழுதியதால் சின்னக் குத்தூசி என்றழைக்கப்பட்டார். முரசொலி அறக்கட்டளை வழங்கிய கலைஞர் விருது பெற்றார். 

வாழ்க்கைக் குறிப்பு

இரா. தியாகராசன் என்ற இயற்பெயரைக் கொண்ட சின்னக் குத்தூசி, திருவாரூர் கழக உயர் நிலைப் பள்ளியில் கல்வி பயின்றார். தந்தை பெரியார் ஆசிரியர் பயிற்சிப்பள்ளியில் ஆசிரியர் பயிற்சி பெற்றார். பல்வேறு பள்ளிகளில் ஆசிரியராகப் பணியாற்றினார். குன்றக்குடி அடிகளாரின் நிர்வாகத்தில் செயல்பட்ட குன்றக்குடி உயர்நிலைப் பள்ளியில் ஆசிரியராகப் பணிபுரிந்தார். இந்தி எதிர்ப்புப் போராட்டத்தில் கலந்துகொள்வதற்காக ஆசிரியர் பணியிலிருந்து விலகினார். பின் இதழாளராகச் செயல்பட்டார். சின்னக் குத்தூசி, திருமணம் செய்துகொள்ளவில்லை.

சின்னக் குத்தூசி, இரா. தியாகராஜன் என்ற பெயரிலும், திருவாரூர் தியாகராஜன் என்ற பெயரிலும் தாமரை, பிரசண்ட விகடன் போன்ற இதழ்களில் பொது வாசிப்புக்குரிய சிறுகதைகளை எழுதினார்.  'மாதவி', 'தமிழ்ச் செய்தி' போன்ற இதழ்களின் ஆசிரியராகப் பணிபுரிந்தார். பிற்காலத்திய 'நவசக்தி' இதழில் தலையங்க ஆசிரியராகப் பணியாற்றினார். முரசொலி', 'உண்மை' போன்ற இதழ்களில் சில காலம் பணிபுரிந்தார். 'நாத்திகம்', 'அலை ஓசை', 'எதிரொலி', 'ஜூனியர் விகடன்' போன்ற இதழ்களிலும், பிற சிற்றிதழ்களிலும் பல அரசியல் விமர்சனக் கட்டுரைகளை, அரசியல் வரலாறுகளை எழுதினார். அரசியல் அறிக்கைகள் பலவற்றைச் சரிபார்த்துச் செப்பனிட்டார். சின்னக் குத்தூசி எழுதிய கட்டுரைகள் தொகுக்கப்பட்டு நூல்களாக வெளிவந்தன. நக்கீரன் பதிப்பகம் அவற்றை வெளியிட்டது. 

2011 ஆம் ஆண்டு மே மாதம் 22 ஆம் தேதியன்று காலமானார்.

 நினைவு அறக்கட்டளை 
சின்னகுத்தூசியின் மறைவுக்குப் பிறகு சின்னகுத்தூசி நினைவு அறக்கட்டளை ஏற்படுத்தப்பட்டு ஒவ்வோர் ஆண்டும் இவருடைய பெயரில் வாழ்நாள் சாதனையாளர் விருதும் ஒரு இலட்சம் ரூபாய் பணமுடிப்பும் வழங்கப்படுகிறது. மேலும் மூன்று கன்னுரைகளுக்குச் சிறந்த எழுத்தாளர்களுக்கான விருதுடன் பத்தாயிரம் ரூபாய் பணமுடிப்பு வழங்கப்படுகிறது.

எழுதிய நூல்கள்
புதையல்
கருவூலம்
களஞ்சியம்
சுரங்கம்
பெட்டகம்
கலைஞர்
எத்தனை மனிதர்கள்?
சங்கொலி
முத்துச்சரம்
வைரமாலை
பவளமாலை
பொற்குவியல்
பூக்கூடை
இடஒதுக்கீடு
நெருப்பாறு
மதுவிலக்கு
ராமர் பாலம் இருந்ததா? ராமாயணம் நடந்ததா?
காஞ்சி சங்கராச்சாரியாரைப் புரிந்து கொள்வீர்! (ஞானியுடன் இணைந்து எழுதிய நூல்)
அன்று முதல் இன்று வரை

மேற்கோள்கள்

பகுப்பு:1934 பிறப்புகள்
பகுப்பு:2011 இறப்புகள்
பகுப்பு:தமிழ் எழுத்தாளர்கள்
பகுப்பு:திராவிட இயக்க எழுத்தாளர்கள்
பகுப்பு:திருவாரூர் மாவட்ட மக்கள்